 दुनिया काफी बदल चुकी है और दुनिया के साथ-साथ आपका चहेता स्पाइडरमैन भी बदल चुका है। इस फिल्म स्पाइडरमैन होमकमिंग में वह अकेला नहीं है, बल्कि अब दुनिया की भलाई के लिए वह एवेंजर्स के साथ मिलकर काम करता है। फिल्म की कहानी की शुरुआत आज से कुछ साल पहले से होती है, जब टोनी स्टार्क (रॉबर्ट डॉनी जूनियर) यूएस डैमेज कंट्रोल डिपार्टमेंट के साथ मिलकर एलियंस के मलबे की साफ-सफाई का ठेका ले लेता है। वह एड्रियन टूमस (माइकल कीटन) को इस डील से बाहर कर देता है, जो कि पहले यह काम कर रहा था। इससे निराश न होकर टूमस कई साल की मेहनत के बाद अपने साथियों के साथ मिलकर एलियंस के मलबे से हासिल की गई बेशकीमती धातुओं से खतरनाक हथियार बनाने लगता है। साथ ही, वह अपने लिए एक खतरनाक वल्चर सूट तैयार करता है, जिसकी मदद से वह आसमान में उड़कर बड़े क्राइम को अंजाम देता है। वहीं दूसरी ओर स्पाइडरमैन की नई सीरीज़ का हीरो पीटर पार्कर (टॉम हॉलैंड) यानी कि स्पाइडरमैन एक 15 साल का बच्चा है, जो अभी हाईस्कूल में पढ़ता है। टोनी ने उसको बताया है कि अभी वह एवेंजर्स की टीम में शामिल होने के लिए रेडी नहीं है, इसलिए उसे अपनी पढ़ाई के साथ ट्रेनिंग पर ध्यान देना चाहिए। अपनी आंटी के साथ रहने वाला पीटर स्टार्क इंडस्ट्रीज की इंटर्नशिप के बहाने बतौर स्पाइडरमैन अपनी ट्रेनिंग पर ध्यान देता है। एक दिन बतौर स्पाइडरमैन पीटर की मुठभेड़ एटीएम लूटने की कोशिश कर रहे कुछ ऐसे लुटेरों से होती है, जो कि टूमस द्वारा सप्लाई किए गए खतरनाक हथियारों से लैस थे। इस रिव्यू को गुजराती में पढ़ें तब से पीटर इन हथियारों को बनाने वालों की तलाश में लग जाता है। इस दौरान वह कईं बार मुश्किल हालात में फंस जाता है, जहां टोनी स्टार्क यानी कि आयरनमैन खुद आकर उसे बचाता है। पीटर से हुई एक ऐसी ही गड़बड़ के बाद टोनी उससे उसका स्पाइडरमैन वाला अडवांस सूट वापस ले लेता है, जो कि एवेंजर्स की ओर से उसे दिया गया था। पीटर उससे विनती करता है कि इस सूट के बिना वह कुछ नहीं है, तो टोनी उसे जवाब देता है कि अगर वह इसके बिना कुछ नहीं है, तो वह इसके लायक भी नहीं है। उसके बाद एक दिन पीटर को पता लगता है कि टूमस एवेंजर्स के नई बिल्डिंग में शिफ्ट किए जा रहे हथियारों को चुराने की प्लानिंग कर रहा है। अब पीटर के सामने बड़ी चुनौती यह है कि उसे बिना एवेंजर्स की मदद के खतरनाक हथियारों से लैस टूमस से निपटना है। बतौर स्पाइडरमैन टॉम हॉलैंड ने बढ़िया रोल किया है। वहीं हिंदी में स्पाइडरमैन के लिए डबिंग करने वाले टाइगर श्रॉफ की आवाज आपको अपनी सी लगती है। हिंदी में डबिंग मजेदार है और साथ ही इसमें इंडियन ऑडियंस को ध्यान में रखते हुए कुछ मजेदार टि्वस्ट भी डाले गए हैं। पीटर पार्कर के रोल में टॉम की नौसिखिया हरकतों के बावजूद उनका भोलापन आपको आकर्षित करता है। खासकर बच्चों को इस बार स्पाइडरमैन और ज्यादा प्यारा लगेगा, क्योंकि वह उनका हमउम्र जो हो गया है। वहीं बच्चों के लिए डबल बोनांजा यह है कि फिल्म में स्पाइडरमैन के साथ उन्हें एवेंजर्स यानी कि आयरनमैन का ऐक्शन और अमेरिका मैन की झलक मिलती है, जिससे उनके चेहरे खिल उठते हैं। यह बात और है कि बाद में ऑफर मिलने पर भी स्पाइडरमैन एवेंजर्स की टीम में शामिल होने से इनकार कर देता है। फिल्म के मेन विलेन के रोल में माइकल किटोन खतरनाक लगते हैं। स्पाइडरमैन और वल्चर के बीच आसमान में लड़ाई के सीन बेहद रोमांचक हैं, जो कि आपको हिलाकर रख देते हैं। वहीं वॉशिंगटन डीसी में स्पाइडरमैन के अपने स्कूल फ्रेंड्स को बचाने के सीन भी जबर्दस्त हैं। फिल्म में टेक्नॉलजी का भी जबर्दस्त इस्तेमाल किया गया है, जो कि थ्री डी पर्दे पर दिलचस्प लगता है। सुपरहिट स्पाइडरमैन फिल्म फ्रेंचाइजी की 16वीं फिल्म स्पाइडर मैन: होमकमिंग को लेकर रिलीज़ से पहले दर्शकों में जबर्दस्त क्रेज था, जिसके चलते गुरुवार रात को हुए स्पेशल प्रिव्यू भी हाउसफुल रहे। बॉलिवुड में थ्री डी फिल्मों के अकाल के बीच भारतीय दर्शकों को थ्री डी के नाम पर सिर्फ हॉलिवुड फिल्मों का ही सहारा रह गया है। ऐसे में, बेहद खूबसूरत अंदाज में शूट की गई फिल्म स्पाइडरमैन को थ्री डी या आईमैक्स में देखना वाकई दिलचस्प एक्सपीरियंस होगा। इस फिल्म का सीक्वल पहले ही 2019 के लिए अनाउंस कर दिया गया है। हालांकि, इससे पहले स्पाइडरमैन आपको एवेंजर्स सीरीज़ की अगले साल आने वाली फिल्म में जरूर अपनी झलक दिखा सकता है। 